Ironem Moron

L'Ironem Moron (italian: Girolamo Morone; Milan, 1470 - San Casciano in Val di Pesa, 1529) a l'è staa on nobel e politegh milanes, loeugh-tenent general e gran cangeler del Ducaa de Milan.

Biografia
El partegniva a ona fameja nobela milanesa. Del 1499 al 1512 l'è staa on sostegnidor di re de Francia, che aveven conquistaa el Ducaa de Milan. Poeu dopo l'è passaa cont el duca noeuv, el Massimilan Sforza: quell lì el l'ha mandaa 'me ambassador in del papa Leon X, e per compensall el gh'ha conzess la contea de Lecch (1513). Quand i Frances hann ciappaa anmò el Ducaa (1515) el Moron l'ha cercaa de fà de mediador, e soratutt l'ha cercaa di vantagg personai: ma i Frances gh'hann minga daa tropp a trà, perchè se fidaven pu.
In del 1521 i Sforza hinn tornaa in sul trono de Milan cont el duca Francesch II Sforza: a quell temp el Moron l'è vegnuu senator. Dopo de la Bataja de Pavia (1525), el papa Clement VII l'ha propost de mett in pee ona liga tra i Statt italian e la Francia, e l'Ironem Moron l'è staa del stess parer. Per 'sta reson, l'ha brigaa cont el Fernand Francesch d'Avalos (el capp di soldaa imperiai in Italia), e 'l gh'ha inzubii in cambi la corona de Napoli. Ma el d'Avalos el l'ha tradii, e inscì el Moron l'è finii in preson.
Dopo de 'sti event, el Moron l'è staa semper fedel a l'imperador, e l'ha anca compagnaa i soldaa todesch a Roma in del 1527. 

A l'è mort duu agn pussee tard, in di operazzion militar contra Fiorenza.

Categoria:Nassud in del 1470
Categoria:Mort in del 1529
Categoria:Politegh lombard
Categoria:Nassud a Milan
Categoria:Nobil lombard